“เซี่ยงไฮ้ ดิสนีย์แลนด์” เปิดบริการเต็มรูปแบบศุกร์นี้!
"ดิสนีย์แลนด์" ในเซี่ยงไฮ้ ประกาศเปิดให้บริการเต็มรูปแบบตั้งแต่ 25 พ.ย.นี้ หลังต้องปิดบริการชั่วคราวตั้งแต่สิ้นเดือนต.ค.ที่ผ่านมา เพื่อคุมโควิด
"ดิสนีย์แลนด์" ในเซี่ยงไฮ้ ประกาศเปิดให้บริการเต็มรูปแบบตั้งแต่ 25 พ.ย.นี้ หลังต้องปิดบริการชั่วคราวตั้งแต่สิ้นเดือนต.ค.ที่ผ่านมา เพื่อคุมโควิด
24 พ.ย. 2565

ผู้สื่อข่าวรายงานว่า เซี่ยงไฮ้ ดิสนีย์ รีสอร์ตประกาศผ่านทางบัญชีวีแชทว่า จะกลับมาเปิดให้บริการอย่างเต็มรูปแบบในวันศุกร์นี้ (25 พ.ย.) ซึ่งรวมถึงบริการสวนสนุกดิสนีย์แลนด์ หลังจากการบังคับใช้มาตรการสกัดโควิด-19 ของจีน ทำให้ธุรกิจต้องปิดบริการเป็นการชั่วคราวตั้งแต่เมื่อวันจันทร์ที่ 31 ต.ค.ที่ผ่านมา
สำหรับความเคลื่อนไหวครั้งนี้มีขึ้นท่ามกลางการพุ่งขึ้นของยอดผู้ติดเชื้อโควิด-19 ในจีน โดยคณะกรรมการด้านสุขภาพแห่งชาติของจีน (NHC) แถลงในวันนี้ว่า จีนพบผู้ติดเชื้อโควิด-19 รายวันจำนวนสูงสุดนับตั้งแต่โรคโควิด-19 เริ่มแพร่ระบาดเมื่อเกือบ 3 ปีที่ผ่านมา
โดยข้อมูลจาก NHC ระบุว่า จำนวนผู้ติดเชื้อโควิด-19 รายใหม่ในวันพุธ (23 พ.ย.) อยู่ที่ 31,444 ราย ในจำนวนนี้เป็นผู้ติดเชื้อที่แสดงอาการ 3,927 ราย และไม่แสดงอาการ 27,517
สำหรับจำนวนผู้ติดเชื้อโควิด-19 ในวันพุธ เพิ่มขึ้นจากระดับ 29,157 รายในวันอังคาร (22 พ.ย.) นอกจากนี้ยังมีรายงานพบผู้เสียชีวิตเพิ่มขึ้น 1 รายในวันพุธ ส่งผลให้ยอดผู้เสียชีวิตจากโควิด-19 เพิ่มขึ้นเป็น 5,232 ราย